4. การประกอบธุรกิจของแต่ละสายผลิตภัณฑ์

1.  ลักษณะผลิตภัณฑ์หรือบริการ

    4.1.1 โครงสร้างการบริการของบริษัท

เนื่องจากบริษัทดำเนินธุรกิจนายหน้าตัวแทนและรับจ้างทำโฆษณาแบบครบวงจร
งานของบริษัทจะเริ่มด้วยการได้รับการติดต่อให้เข้ารับฟัง “แผนการตลาด แผนการโฆษณา
และงบโฆษณา” จากกลุ่มลูกค้าเป้าหมายก่อนเสมอ

โดยการติดต่อลูกค้าเป้าหมายนั้น สามารถมีได้ทั้งจากกรณีที่ “ลูกค้าติดต่อบริษัทเข้ามา”
เนื่องจากลูกค้ามีแผนการตลาดและต้องการทำการโฆษณาประชาสัมพันธ์
ซึ่งจะให้บริษัทเข้ารับฟังแผนเพื่อนำเสนองานให้สอดคล้องต่อไป หรือมีทั้งกรณีที่
“บริษัทเป็นฝ่ายติดต่อลูกค้าก่อน”
เพื่อขอโอกาสนำเสนอประวัติบริษัทผลงานและบริการของบริษัทเพื่อพิจารณา ซึ่งถ้าหากลูกค้าพอใจ
ก็จะให้รายละเอียดเกี่ยวกับแผนการตลาด แผนโฆษณา และงบโฆษณาเพื่อการทำงานในขั้นตอนต่อไป
ซึ่งการติดต่อลูกค้าก่อนนั้น สามารถทำได้กับทั้งลูกค้าปัจจุบันของบริษัท หรือลูกค้าในอนาคต
ลูกค้าบางรายที่เคยใช้บริการหรือเคยได้ยินชื่อเสียงของบริษัทมาก่อน
ก็อาจจะไม่จำเป็นต้องมีขั้นตอนนี้ แต่จะเริ่มจากขั้นตอนการให้ข้อมูลแผนการตลาด แผนการโฆษณา
และงบโฆษณาเพื่อการทำงานในขั้นตอนต่อไป

ตั้งแต่ปี 2551 นั้น บริษัทได้มีการปรับปรุงกระบวนการทำงาน
เพื่อให้สอดคล้องกับสถานการณ์ปัจจุบันที่มีการแข่งขันสูง และต้องการการทำงานที่รวดเร็ว
โดยกระบวนการทำงานนั้นจะเริ่มจากขั้นตอนการเตรียมงานก่อนเข้าพบลูกค้า (Pre-briefing)
โดยเมื่อฝ่ายบริการลูกค้าได้รับการติดต่อให้เข้าฟังแผนงาน ทีมงานจะเริ่มหาข้อมูลขั้นต้น
เพื่อเป็นพื้นฐานในการทำความรู้จักสินค้าที่ลูกค้าต้องการทำการตลาด
ซึ่งรวมถึงข้อมูลเกี่ยวกับสถานการณ์ปัจจุบันของตลาด สถานการณ์การแข่งขัน
และแคมเปญที่ใช้ในการสื่อสารการตลาดในช่วงที่ผ่านมาทั้งของลูกค้าและของคู่แข่ง เป็นต้น
โดยขั้นตอนนี้จะทำให้การทำงานเร็วขึ้น
เมื่อได้ข้อมูลแผนการตลาดมาจากลูกค้าทีมงานสามารถเริ่มต้นกระบวนการสร้างสรรค์ได้ทันทีจากข้อมูลที่รวบรวมไว้ขั้นต้นแล้ว

หลังจากนั้น บริษัทจึงเริ่มกระบวนการสร้างสรรค์งานขึ้น
เริ่มจากแผนกบริหารงานลูกค้าก็จะสรุปความต้องการของลูกค้าและรวบรวมข้อมูลที่เกี่ยวข้อง
พร้อมทั้งวิเคราะห์แนวทางแผนงานโดยสังเขป
ซึ่งขั้นตอนนี้แผนกบริหารงานลูกค้าจะขอคำปรึกษากับทีมผู้บริหารหรือที่ปรึกษาชาวญี่ปุ่น
เพื่อให้ได้มุมมองที่แตกต่างหลากหลายมากขึ้น โดยการสรุปจะดำเนินการให้เสร็จภายใน 24
ชั่วโมงนับจากเวลาที่รับแผนงานจากลูกค้ามา

ขั้นตอนต่อไป
แผนกบริหารงานลูกค้าจะนำเอกสารสรุปแนวทางการโฆษณาประชาสัมพันธ์ขั้นต้นมานำเสนอต่อแผนกต่างๆที่เกี่ยวข้อง
โดยปกติบริษัทจะพัฒนาแผนงานโฆษณาประชาสัมพันธ์ครบวงจรสำหรับลูกค้าเกือบทุกราย
เพื่อประสิทธิภาพสูงสุดในการสนับสนุนแผนการตลาด อย่างไรก็ตาม
ลูกค้าบางรายมีความต้องการชัดเจนในขอบเขตงานบางประเภท
ในกรณีนี้แผนกบริหารงานลูกค้าจะประสานงานกับบางแผนกเพื่อให้อยู่ในขอบเขตความต้องการของลูกค้าเท่านั้น

ในกรณีที่เป็นแผนงานโฆษณาประชาสัมพันธ์ครบวงจร แผนกบริหารงานลูกค้าจะเชิญแผนกต่างๆ
ที่เกี่ยวข้อง ได้แก่ แผนกวางแผนกลยุทธ์ แผนกสร้างสรรค์งานโฆษณา แผนกกิจกรรมทางการตลาด
และบริษัทผู้เชี่ยวชาญด้านการวางแผนและซื้อสื่อ
ให้มาประชุมร่วมกันในการรับแนวทางการสื่อสารขั้นต้น
และเป็นโอกาสในการซักถามพูดคุยเพื่อให้ได้มุมมองที่หลากหลายมากขึ้น

หลังจากนั้น แผนกต่างๆ ก็จะไปพัฒนาแนวทางตามความถนัดของแผนกของตน
โดยแต่ละแผนกมีรูปแบบการพัฒนาแผนงานของตนเองแตกต่างกัน

แผนกวางแผนกลยุทธ์จะใช้ข้อมูลจากระบบฐานข้อมูลของบริษัทมาใช้เพื่อประกอบการวางแผน
หากข้อมูลที่มีอยู่ไม่เพียงพอ แผนกวางแผนกลยุทธ์จะประสานงานไปยังหน่วยงานวิจัย
เพื่อให้ช่วยทำวิจัยเพิ่มในประเด็นที่สงสัยหรือประเด็นที่ต้องการข้อมูลที่ทันสมัยที่สุด โดยทั่วไปแล้ว
หน่วยงานวิจัยจะช่วยทำวิจัยเพื่อศึกษาพฤติกรรมผู้บริโภคที่มีอยู่ในปัจจุบัน
ทั้งที่เป็นข้อมูลของผู้บริโภคของลูกค้าและของคู่แข่ง เมื่อมีข้อมูลต่างๆ พร้อม
แผนกวางแผนกลยุทธ์จะทำหน้าที่วิเคราะห์ปัจจัยแวดล้อมภายนอก
ปัจจัยแวดล้อมภายในของธุรกิจลูกค้า วิเคราะห์เงื่อนไขด้านการตลาดและการแข่งขันต่างๆ
วิเคราะห์ผู้บริโภคทั้งที่เป็นผู้บริโภคของลูกค้า และผู้บริโภคของคู่แข่ง
วิเคราะห์จุดแข็ง-จุดอ่อน-โอกาส-อุปสรรคในการทำการตลาดของลูกค้า
แล้วจึงกำหนดกลยุทธ์ทางการตลาด กลยุทธ์สร้างความได้เปรียบทางการแข่งขัน
กลยุทธ์สื่อสารทางการตลาด กลยุทธ์การสร้างแบรนด์ และกิจกรรมทางการตลาดต่างๆ
ที่วิเคราะห์แล้วว่าจำเป็นสำหรับลูกค้า

แผนกสร้างสรรค์งานโฆษณาจะมีระบบการระดมความคิดสร้างสรรค์
โดยอาจจะสังเกตจากแนวโน้มผู้บริโภค ประเด็นที่อยู่ในความสนใจของสังคม
รูปแบบงานโฆษณาแบบใหม่ ประสบการณ์ในสินค้าของลูกค้า เป็นต้น
เพื่อหาประเด็นที่น่าสนใจและเหมาะสมกับสิ่งที่ลูกค้าต้องการ
และเป็นสิ่งกระตุ้นในการสร้างสรรค์รูปแบบงานโฆษณาที่แปลกใหม่และหลากหลาย

แผนกกิจกรรมทางการตลาด จะมีการระดมความคิดของทีมงานที่มีความชำนาญแตกต่างกัน
ทั้งหน่วยงานจัดกิจกรรมพิเศษ หน่วยงานพัฒนาจุดขาย หน่วยงานสื่อประเภทใหม่
เพื่อคิดค้นหาแนวทางการเข้าถึงกลุ่มลูกค้าเป้าหมายอย่างมีประสิทธิภาพสูงสุด
ซึ่งการมีทีมงานที่มีความชำนาญหลากหลายนั้น
จะทำให้แนวทางกิจกรรมทางการตลาดสามารถขยายขอบเขตให้หลากหลาย มีวิธีการใหม่ได้มากขึ้น

การวางแผนและซื้อสื่อโฆษณา
จะใช้ฐานข้อมูลการซื้อสื่อของคู่แข่งในตลาดที่เกี่ยวข้องและฐานข้อมูลการบริโภคสื่อ
ซึ่งสามารถกำหนดข้อมูลเฉพาะกลุ่มเป้าหมายที่สนใจได้
เพื่อนำมาวิเคราะห์วางแผนกลยุทธ์การซื้อสื่อที่ตรงกลุ่มเป้าหมาย
มีประสิทธิภาพภายในงบประมาณที่กำหนด
และสามารถนำเสนอการคาดการณ์ประสิทธิภาพของสื่อให้ลูกค้าเป้าหมายสามารถนำไปประกอบการตัดสินใจได้

เมื่อแต่ละแผนกได้วิเคราะห์แนวทางการทำงานตามความชำนาญของตนแล้ว
แผนกบริหารงานลูกค้าก็จะเชิญประชุมกันอีกครั้ง เพื่อเป็นการรวบรวมแนวความคิดที่หลากหลาย
การประชุมจะถูกจัดให้เป็นแนวทางการระดมความคิดแบบอิสระ
เพื่อให้เกิดการนำเสนอความคิดใหม่ๆ และเป็นการรวบรวมความชำนาญด้านต่างๆ
ให้เกิดประโยชน์สูงสุดกับลูกค้า

หลังจากได้ข้อสรุปและตัดสินใจแนวทางที่มีประสิทธิภาพที่สุดแล้ว แผนกต่างๆ
จะแยกย้ายกันไปทำงานเพื่อพัฒนาแผนงานต่างๆ ในรายละเอียด
และนำมารวบรวมเป็นแผนงานโดยละเอียดเพื่อนำเสนอลูกค้าต่อไป ในการนี้
แผนกบริหารงานลูกค้าจะทำหน้าที่เป็นผู้ประสานงาน อาทิ
ประชุมภายในเพื่อตรวจสอบความสอดคล้องของแผน นัดหมายลูกค้าเพื่อกำหนดวันนำเสนองาน
เป็นต้น เมื่อทุกฝ่ายพร้อม ก็จะมีการประชุมเพื่อนำเสนอแผนต่างๆ ให้ลูกค้าพิจารณา
และอนุมัติงบประมาณ หากลูกค้าตกลงก็จะมีการพัฒนาชิ้นงานต่อไป อันประกอบไปด้วย
การพัฒนาชิ้นงานโฆษณาทางโทรทัศน์ สื่อสิ่งพิมพ์ สื่อส่งเสริมการขาย การดำเนินการประชาสัมพันธ์
การจัดกิจกรรมส่งเสริมและกระตุ้นการขาย การออกแบบและพัฒนาร้านค้า เป็นต้น ในการนี้
อาจมีการทำวิจัยแทรกเป็นระยะๆ
เพื่อประเมินผลงานในแต่ละส่วนว่าสอดคล้องและเป็นไปตามแผนหรือไม่
โดยทั่วไปแล้วบริษัทจะคิดค่าธรรมเนียมทั้งหมดเป็นร้อยละตามงบประมาณของชิ้นงาน

โดยสรุปแล้ว บริการต่างๆ ที่บริษัทมีให้บริการแก่ลูกค้ามีดังนี้

1)  บริการวางแผนกลยุทธ์และงานวิจัย (Strategic Planning and Research)

การให้บริการของแผนกวางแผนกลยุทธ์เป็นการให้บริการที่จัดได้ว่าเป็น “มูลค่าเพิ่ม”
ที่บริษัทมีให้แก่ลูกค้า บุคลากรในแผนกนี้ล้วนแล้วแต่เป็นผู้เชี่ยวชาญในหลายๆ
สาขาเกี่ยวข้องกับการตลาด การโฆษณาประชาสัมพันธ์ พฤติกรรมผู้บริโภค สถิติและการวิจัย เป็นต้น
ภารกิจของแผนกวางแผนกลยุทธ์ คือ การเป็น “คู่คิด” ในการทำงานให้ลูกค้า ทำหน้าที่เสมือนเป็น
“Strategic Consultant” ให้กับลูกค้า ซึ่งครอบคลุมตั้งแต่ระดับกลยุทธ์ตราสินค้า (Brand
Strategy) กลยุทธ์การตลาด (Marketing Strategy) และกลยุทธ์การสื่อสาร
(Communication Strategy)
ซึ่งการวางแผนจะสอดคล้องกับประเด็นทางธุรกิจและความต้องการของลูกค้า การให้บริการหลักๆ
จะเริ่มต้นด้วยการวิเคราะห์ต่างๆ อาทิ วิเคราะห์ปัจจัยแวดล้อมภายนอก
ปัจจัยแวดล้อมภายในของธุรกิจลูกค้า วิเคราะห์เงื่อนไขด้านการตลาดและการแข่งขันต่างๆ
วิเคราะห์ผู้บริโภคทั้งที่เป็นผู้บริโภคของลูกค้าและผู้บริโภคของคู่แข่ง
วิเคราะห์จุดแข็ง-จุดอ่อน-โอกาส-อุปสรรคในการทำการตลาดของลูกค้า
หลังจากนั้นจึงทำหน้าที่กำหนดกลยุทธ์ทางการตลาด กลยุทธ์สร้างความได้เปรียบทางการแข่งขัน
กลยุทธ์สื่อสารทางการตลาด กลยุทธ์การสร้างแบรนด์ และกิจกรรมทางการตลาดต่างๆ
ที่วิเคราะห์แล้วว่าจำเป็นสำหรับลูกค้า

ซึ่งในการวิเคราะห์ให้ได้กลยุทธ์ที่ถูกต้องและเกิดผลได้ชัดเจนนั้น
ข้อมูลที่ถูกต้องเป็นจุดเริ่มต้นที่สำคัญที่สุด
ในแผนกวางแผนกลยุทธ์จึงมีหน่วยงานวิจัยให้บริการงานวิจัยเพื่อการคิดกลยุทธ์
และให้บริการงานวิจัยตามความต้องการของลูกค้า ด้วยเครือข่ายทีมวิจัยที่มีอยู่ทั่วประเทศ
การให้บริการงานวิจัยของบริษัทสามารถตอบสนองความต้องการของลูกค้าได้ทุกลักษณะ
ไม่ว่าจะเป็นการวิจัยเชิงคุณภาพและเชิงปริมาณ ซึ่งนอกจากระบบการทำวิจัยที่เชื่อถือได้แล้ว
ทีมงานยังมีระบบการวิเคราะห์ผลการวิจัยเพื่อเป็นการค้นหาประเด็น
และโอกาสทางการตลาดใหม่ๆให้ลูกค้าด้วย
ทีมงานวิจัยจะดำเนินงานในการแนะนำงานวิจัยที่ตรงกับปัญหาทางการตลาดที่ลูกค้าประสบอยู่
และสามารถมีการทำงานที่ยืดหยุ่นเหมาะกับความต้องการที่หลากหลายของลูกค้า

2)  บริการงานสร้างสรรค์ทางโฆษณา (Creative)

บริการงานสร้างสรรค์ทางโฆษณาเป็นบริการหลักของบริษัท
ซึ่งประกอบไปด้วยการสร้างสรรค์งานโฆษณาสำหรับโทรทัศน์ วิทยุ สิ่งพิมพ์ประเภทหนังสือพิมพ์
นิตยสาร ป้ายบิลบอร์ด และสื่อเคลื่อนที่ต่างๆ เป็นต้น ในการให้บริการสร้างสรรค์ทางโฆษณานั้น
บริษัทมีทีมงานทำหน้าที่คิดค้นแนวทางโฆษณาให้แก่ลูกค้า
ในเชิงปฏิบัติแล้วบริษัทจะนำเสนอแนวทางโฆษณาหลายๆ แนวทางเป็นทางเลือกให้ลูกค้าพิจารณา
ซึ่งแต่ละแนวทางจะมี Tone & Manner แตกต่างกันไป ทั้งนี้
ลูกค้าสามารถพิจารณาและตัดสินใจเลือกทางเลือกต่างๆ ที่มีความหลากหลาย เพื่อให้ได้ผลงานที่ดี
มีคุณภาพและสามารถเข้าถึงลูกค้ากลุ่มเป้าหมายได้เป็นอย่างดี

3)  บริการผลิตงานโฆษณาและสื่อสิ่งพิมพ์ (Producer and Printing)

เนื่องจากหลายครั้งการทำงานสร้างสรรค์และงานโฆษณาประชาสัมพันธ์ต้องการสื่อที่จับต้องได้เพื่อสนับสนุนสื่อหลัก
เพื่อสนับสนุนการโฆษณาประชาสัมพันธ์ในด้านรายละเอียด
หรือเพื่อเป็นส่วนประกอบในการสื่อสารกับคู่ค้าและกลุ่มเป้าหมาย รวมทั้งการหาโอกาสในสื่อใหม่ๆ
เพื่อเพิ่มความแปลกใหม่ให้กับการสื่อสารการตลาด ทางบริษัทจึงพัฒนาทีมสื่อสิ่งพิมพ์สนับสนุนขึ้นมา
เพื่อดำเนินการประสานงาน และจัดการให้ลูกค้าแบบเบ็ดเสร็จ
ทีมงานจะประสานงานกับแผนกสร้างสรรค์งานโฆษณาถึงแนวทางงานสร้างสรรค์
และจะประสานงานกับคู่ค้าด้านการพิมพ์ของบริษัท
เพื่อคัดเลือกวัสดุการพิมพ์ที่เหมาะกับแนวความคิดนั้นๆ
รวมทั้งประสานงานกับลูกค้าในการจัดส่งถึงสถานที่ใช้งานจริง
เป็นการลดภาระและอำนวยความสะดวกให้กับลูกค้า

4)  บริการกิจกรรมทางการตลาด (Marketing Activation)

เป็นบริการที่พัฒนามาจากการให้บริการจัดกิจกรรมพิเศษ
เพื่อที่จะสร้างความเชื่อมโยงไปยังลูกค้ากลุ่มเป้าหมายได้อย่างชัดเจนมากยิ่งขึ้น
กิจกรรมทางการตลาดมีบทบาทในการสร้างประสบการณ์โดยตรงแก่ผู้บริโภคและนำมาสู่การตัดสินใจซื้อในที่สุด
การสื่อสารกับผู้บริโภคผ่านช่องทางหรือ Contact Point ต่างๆ
ที่เราสามารถสร้างสรรค์แนวคิดที่โดดเด่นและเป็น Big idea นั้นสามารถทำได้หลากหลายช่องทาง
อาทิ Special Events, Launching Events, Press and Dealer Conference,
Activities in exhibition, Public Relation, Press Release, Press Visit,
Interactive marketing, Social networking, Viral Marketing, Call center,
Sales promotion, Road show
โดยมีการผสมผสานเครื่องมือสื่อสารต่างๆและการประชาสัมพันธ์ให้สอดคล้องกันโดยภาพรวม

การบริการจัดกิจกรรมทางการตลาดต้องอาศัยผู้เชี่ยวชาญพิเศษและมีประสบการณ์ในการทำงาน
ทั้งนี้เพราะการจัดการในส่วนนี้เป็นการจัดการที่มีรายละเอียดมากมาย
สิ่งแวดล้อมภายนอกที่ไม่คาดฝัน เช่นฝนตก น้ำไม่ไหล
เป็นสิ่งที่อาจเป็นสาเหตุของความล้มเหลวของการจัดการได้
ด้วยความเชี่ยวชาญผนวกกับประสบการณ์
ทำให้ทีมจัดกิจกรรมพิเศษของบริษัทได้รับความไว้วางใจให้เป็นผู้บริหารจัดการกิจกรรมสำคัญๆ อาทิ
มอเตอร์โชว์ งานเปิดตัวสินค้าทั่วประเทศ กิจกรรมสนับสนุนการขาย และอื่นๆ อยู่เสมอ

5)  บริการออกแบบและพัฒนาร้านค้า (Retail Development)

บริการออกแบบและพัฒนาร้านค้า เป็นบริการที่ต้องอาศัยความเข้าใจในธุรกิจนั้นอย่างถ่องแท้
ในทุกด้าน รวมถึงประสบการณ์ของผู้เชี่ยวชาญอย่างแท้จริง เพื่อให้เกิดประสิทธิผลที่ดีทีสุด
ทั้งในแง่ความสวยงาม ความแตกต่างในตลาด ประโยชน์ใช้สอย และความคุ้มค่า รวมถึง
ระบบการปฏิบัติงานภายในร้านค้าเพื่อให้เกิดประโยชน์สูงสุด
สอดคล้องกับกลยุทธ์การสื่อสารในด้านอื่นๆ ของลูกค้า ซึ่งบริการนี้ครอบคลุมถึงการออกแบบ ติดตั้ง
และผลิตผลงานต่างๆ เช่น Corporate shop and Showroom, Exhibition and Booth,
Corner and Shop-in-shop, POP and Kiosk, Corporate Identity and Sign
System ซึ่งที่ผ่านมาบริษัทได้รับความไว้วางใจจากลูกค้าสำคัญๆ เช่น ฮอนด้า
ให้ดูแลรับผิดชอบการบริหารจัดการในส่วนนี้ทั้งในประเทศไทย และต่างประเทศ

6)  บริการวางแผนและซื้อสื่อ (Media Specialist)

บริษัทให้บริการด้านสื่อโดยการร่วมธุรกิจกับบริษัทมีเดียอิสระผู้มีความเชี่ยวชาญเรื่องสื่อ 2 บริษัท คือ

1.  กลุ่มอีจีส (อังกฤษ) ซึ่งเป็นบริษัทมีเดียที่มีเครือข่ายใหญ่ที่สุดในโลก โดยผ่านบริษัท คาราท
    (ประเทศไทย) จำกัด (“คาราทไทย”) นโยบายการให้บริการของคาราทไทย คือ
    “Business Advantage Through Media” นั่นคือ
    การให้บริการวางแผนการเลือกใช้สื่อที่มีประสิทธิภาพและมีประสิทธิผล
    โดยอาศัยทีมงานที่เป็นผู้เชี่ยวชาญด้านสื่อและมีความเข้าใจในพฤติกรรมการบริโภคสื่อของผู้บริโภคกลุ่มต่างๆ

จุดแข็งสำคัญของคาราทไทยซึ่งทำให้คาราทไทยได้เปรียบเหนือคู่แข่งอื่นๆ คือ

(1) 360^(o) Communication

360^(o) Communication ซึ่งหมายถึงการให้บริการคัดเลือกสื่อจาก “สื่อทุกประเภท”
ที่สามารถนำมาใช้เป็นช่องทางการสื่อสาร สื่อเหล่านั้นหมายรวมถึงสื่อทั่วๆ ไปที่เป็นที่รู้จักกัน อาทิ
โทรทัศน์ สื่อสิ่งพิมพ์ประเภทนิตยสาร หนังสือพิมพ์ สื่อวิทยุ ป้ายโฆษณานอกสถานที่ รวมไปถึงสื่อใหม่ๆ
ที่สามารถเข้าถึงผู้บริโภคได้อย่างที่ไม่มีใครเคยทำมาก่อน สื่อเหล่านั้นจะสามารถสร้างความตื่นเต้น
ความแปลกใหม่ เปิดนิมิตหมายใหม่แห่งการสื่อสารระหว่างแบรนด์ของลูกค้ากับผู้บริโภค

(2) Carat Sphere

Carat Sphere
เป็นหลักการทำงานของคาราททั่วโลกที่ช่วยทำให้ลูกค้าได้เลือกใช้สื่ออย่างมีประสิทธิภาพและมีประสิทธิผล
การทำงานของ Carat Sphere จะอาศัย Tools ต่างๆ
ของคาราทซึ่งทำให้ทีมงานสามารถนำเสนอแผนการทำงานที่มีประสิทธิภาพ วัดผลได้
และครอบคลุมผู้บริโภคกลุ่มเป้าหมายมากที่สุด

การที่บริษัทมีคาราทไทยซึ่งเป็นผู้เชี่ยวชาญด้านสื่อมาช่วยบริหารการจัดการเลือกใช้สื่อแก่ลูกค้านั้นทำให้ลูกค้าได้รับบริการครบวงจร
และเป็นการประสานงานที่ดีระหว่างกลยุทธ์แบรนด์โดยรวม และการสร้างแบรนด์ผ่านกลไกต่างๆ

1.  มีเดียเอดจ์ : ซีไอเอ (Mediaedge : cia) ซึ่งเป็นหนึ่งในบริษัทกรุ๊ปเอ็ม (GroupM)
    นับเป็นบริษัทมีเดียที่มียอดบิลลิ่งรวมเป็นอันดับ 1 ทั่วโลก และเป็นอันดับ 1 ของประเทศ
    โดยมีบริษัทในเครือข่ายรวม 6 บริษัท
    ซึ่งเป็นบริษัทมีเดียอิสระที่มีความเชี่ยวชาญเรื่องสื่ออีกบริษัทหนึ่งที่ทางบริษัทได้ตกลงร่วมธุรกิจด้วยตั้งแต่ปี
    2552 โดยผ่านบริษัท มีเดียเอดจ์ : ซีไอเอ ในประเทศไทย
    ซึ่งได้รับการจัดอันดับเป็นบริษัทมีเดียชั้นนำที่มีหลักการทำงานที่ยึดถือผู้บริโภคเป็นแกนกลาง
    Consumer Centric โดยการสร้างความสัมพันธ์
    ระหว่างผู้บริโภคและแบรนด์เป็นประเด็นสำคัญ (Active Engagement)

7)  บริการผลิตสื่อเพื่อการนำเสนอ (Media Production)

บริษัทให้บริการผลิตงานด้านวีดีโอและสื่อภาพเคลื่อนไหวอย่างครบวงจร ในรูปแบบของการถ่ายทำ
ตัดต่อ บันทึกเทป และงานด้านคอมพิวเตอร์กราฟฟิกทุกรูปแบบ
รวมถึงการแปลงภาพเคลื่อนไหวเป็นไฟล์ดิจิตอลหรือข้อมูลสำหรับคอมพิวเตอร์สำหรับใช้ประกอบการในงานนำเสนอหรือการประชาสัมพันธ์ในหลากหลายรูปแบบให้กับกลุ่มลูกค้า
โดยมีอุปกรณ์และทีมงานคอยบริการเพื่อความสะดวกรวดเร็ว และทันต่อความต้องการ

โครงสร้างการบริการของบริษัทและบริษัทย่อย

[]

4.1.2 ลักษณะสิทธิประโยชน์ที่ได้รับ

ปัจจุบันบริษัทมีการจัดเก็บค่าบริการกับลูกค้าโดยแบ่งเป็นออกเป็นค่าบริการด้านต่างๆ ดังนี้

1)  Agency Fee

ค่าบริการโฆษณาบริษัทจัดเก็บลูกค้าตามอัตรามาตรฐานของธุรกิจโฆษณาที่คิดสัดส่วนเป็นร้อยละจากค่าสื่อและค่าผลิตงานโฆษณา
ซึ่งค่าบริการในการทำงานของบริษัทโฆษณานี้เราเรียกว่า Agency Fee ในอดีตคิดในอัตรา 17.65
% แต่จากภาวะทางเศรษฐกิจในปัจจุบัน ทำให้การแข่งขันในธุรกิจมีมากขึ้น
บริษัทโฆษณามีการแข่งขันกันลดค่าบริการลง (Agency Fee) ซึ่งในปัจจุบันอาจกล่าวได้ว่า
แทบจะหาเอเยนซี่ที่ได้รับค่าตอบแทนในอัตรา 17.65% ได้ยากเต็มที

2)  Planning Fee

ค่าบริการในด้านการวางแผนกลยุทธ์การตลาดและการสื่อสารให้กับลูกค้า โดยคิดค่าบริการรายเดือน
หรือรายโครงการ ซึ่งไม่มีอัตราแน่นอน จะคำนวณจากชั่วโมงการทำงาน
เนื่องจากการคิดค่าบริการในส่วนนี้เป็นการคิดค่าบริการแบบใหม่ของวงการโฆษณา
แต่จะเหมาะสมกับรูปแบบบริการที่เป็นคู่คิดให้กับลูกค้า
และเป็นการสร้างความสัมพันธ์กับลูกค้าในระยะเวลานาน

3)  Pitching Fee

ตามข้อตกลงของสมาคมโฆษณาธุรกิจแห่งประเทศไทย
ทางสมาคมกำหนดให้บริษัทตัวแทนโฆษณาที่เป็นสมาชิกของสมาคม
คิดค่าตอบแทนในการเรียกแข่งขันนำเสนองาน (Pitching) สำหรับลูกค้าใหม่เป็นจำนวนเงิน
100,000 บาทในกรณีที่นำเสนอเต็มรูปแบบแผนงานโดยละเอียด หรือจำนวนเงิน 50,000
บาทในกรณีที่นำเสนอเฉพาะแนวทางวางแผนกลยุทธ์
แต่สำหรับลูกค้าเก่าเมื่อมีการเรียกแข่งขันนำเสนองาน (Pitching) ในแคมเปญใหม่ๆ
ทางบริษัทไม่คิดค่าใช้จ่ายใดๆ

1.  ตลาดและภาวะการแข่งขัน

    4.2.1 ปริมาณยอดขายและแนวโน้มอุตสาหกรรม[1]

ธุรกิจโฆษณาประชาสัมพันธ์เป็นธุรกิจที่มีการเติบโตอย่างต่อเนื่อง
จากการที่ภาคธุรกิจและภาครัฐบาลให้ความสำคัญกับการติดต่อสื่อสาร
และเป็นกิจกรรมที่ได้พิสูจน์ให้เห็นถึงผลประโยชน์ที่เกิดขึ้นกับองค์กรได้อย่างแท้จริง
โดยในช่วงเกือบสิบปีที่ผ่านมา นับตั้งแต่การฟื้นตัวของภาวะเศรษฐกิจตกต่ำ
ธุรกิจโฆษณาประชาสัมพันธ์ก็เติบโตด้วยดีมาโดยตลอดควบคู่ไปกับการเติบโตของเศรษฐกิจ
โดยในช่วงปี 2545-2547 นับว่าเป็นปีที่มีการเติบโตสูง ด้วยอัตราการเติบโตเมื่อเทียบกับปีก่อนหน้า
15.4%, 17% และ 16.95% ตามลำดับ ทำให้มูลค่าตลาด ณ สิ้นปี 2547 มีมูลค่าประมาณ 83.6
พันล้านบาท

ในช่วงปี 2548-2550 ธุรกิจโฆษณาประชาสัมพันธ์มีมูลค่าตลาดที่เพิ่มขึ้นอย่างต่อเนื่อง
ถึงแม้จะมีอัตราการเติบโตที่ลดลงตามการเปลี่ยนแปลงของเศรษฐกิจ
และความเชื่อมั่นในสถานการณ์การเมือง อัตราการเติบโตของตลาดอยู่ที่ 5.7%, 4.95% และ
2.54% ตามลำดับ โดยมูลค่าตลาด ณ สิ้นปี 2550 มีมูลค่าถึง 92.0 พันล้านบาท ซึ่งในปี 2550
ที่มีการเติบโตลดลงนั้น เกิดจากการคาดการณ์ตั้งแต่ช่วงต้นปีว่าธุรกิจโฆษณาอาจจะชะลอตัวลงบ้าง
สืบเนื่องจากปัญหาจากปัจจัยภายนอก เช่น ภาวะเศรษฐกิจที่ตกต่ำ สถานการณ์ทางการเมือง

ในปี 2551 นั้น ธุรกิจโฆษณาประชาสัมพันธ์ได้รับผลกระทบจากหลายเหตุการณ์
ทั้งเหตุการณ์ความไม่สงบของการเมืองในประเทศ
และภาวะเศรษฐกิจตกต่ำอย่างรุนแรงทั่วโลกที่เกิดขึ้นในช่วงไตรมาสที่ 3 ของปี
ทำให้การเติบโตของตลาดในปี 2551 มีค่าติดลบ 2.56% และมีมูลค่าตลาด ณ สิ้นปี 2551 ประมาณ
90.1 พันล้านบาท และในปี 2552 แม้ว่าปัญหาทางด้านการเมืองยังไม่ได้รับการแก้ไข
แต่ภาวะเศรษฐกิจที่ตกต่ำกลับมีทิศทางที่ดีขึ้น
ส่งผลให้ทิศทางธุรกิจโฆษณาประชาสัมพันธ์มีแนวโน้มที่ดีขึ้นเล็กน้อยเมื่อเทียบกับปีที่แล้ว
โดยภาพรวมมูลค่าตลาดทั้งปี อยู่ที่ประมาณ 90.2 พันล้านบาท มีการเติบโตของตลาด 0.11%

สำหรับปี 2553 ภาวะเศรษฐกิจเริ่มขยายตัว
ถึงแม้ว่าจะต้องเผชิญกับสถานการณ์ความรุนแรงทางการเมืองในช่วงต้นปี
แต่ในช่วงปลายปีความกังวลต่อสถานการณ์การเมืองเริ่มลดลง
อีกทั้งผลกระทบจากอุทกภัยในหลายพื้นที่มีเพียงชั่วคราวและอยู่ในขอบเขตจำกัด
ทำให้เศรษฐกิจไทยในช่วงครึ่งปีหลังปรับตัวดีขึ้น
ส่งผลให้ทิศทางธุรกิจโฆษณามีแนวโน้มขยายตัวต่อเนื่องหลังจากเหตุการณ์ความไม่สงบ
โดยภาคธุรกิจเร่งทำการตลาดเพื่อกระตุ้นยอดขายสินค้า โดยจะเห็นชัดในช่วงเดือน
มิถุนายน-กรกฎาคมที่ผ่านมา เพื่อส่งเสริมมหกรรมการแข่งขันฟุตบอลโลกปี 2010
ซึ่งทำให้ตลาดโฆษณาปรับตัวดีขึ้นกว่าปี 2552 อย่างเห็นได้ชัด
โดยภาพรวมมูลค่าตลาดทั้งปีอยู่ที่ประมาณ 101 พันล้านบาท ซึ่งคิดเป็นการเติบโตของตลาด 11.83%

โดยธุรกิจโฆษณาประชาสัมพันธ์ในปี 2553 สื่อทางโทรทัศน์ยังคงเป็นสื่อที่มีประสิทธิภาพมากที่สุด
ได้รับความนิยมถึงร้อยละ 61 มูลค่ากว่า 6 หมื่นล้านบาท เนื่องจากสามารถเข้าถึงผู้บริโภค
ได้เกือบทุกครัวเรือน จึงเป็นช่องทางที่ภาคธุรกิจเลือกใช้
จึงส่งผลให้ทางช่องทีวีหลายช่องมีการปรับอัตราค่าโฆษณาเพิ่มขึ้น
อย่างไรก็ตามพฤติกรรมผู้บริโภคในการรับชมรายการได้เริ่มเปลี่ยนแปลงไป
โดยหันไปนิยมรับชมผ่านเคเบิ้ลทีวีหรือจานดาวเทียมมากขึ้น
เห็นได้จากจำนวนการติดตั้งเคเบิ้ลทีวีและจานดาวเทียมได้เพิ่มขึ้นอย่างต่อเนื่องในครึ่งแรกปี 2553
มีสัดส่วนเป็นร้อยละ 33 ของประเทศ ในส่วนมูลค่าของสื่อรองลงมาได้แก่ สื่อหนังสื่อพิมพ์ มีมูลค่า
15,000 ล้านบาท
ซึ่งนับว่าเป็นช่องทางโฆษณาที่สามารถเข้าถึงผู้บริโภคได้ทุกกลุ่มครอบคลุมทั่วประเทศ
ได้เป็นอย่างดีรองมาจากสื่อโทรทัศน์

ทว่าสื่อวิทยุ ซึ่งเป็นสื่อหลักอันดับสาม โดยมีการเติบโตติดลบ 0.88% ที่มีมูลค่า 6.1 พันล้านบาท
กลับมีการชะลอตัวอย่างต่อเนื่อง
เนื่องจากได้มีการได้มีการใช้สัดส่วนโฆษณาเต็มเวลาแล้วและผู้บริโภคมีการปรับเปลี่ยนรูปแบบการฟังเพลงหลากหลายมากขึ้น
โดยเปลี่ยนพฤติกรรมการเก็บไฟล์เพลงมาสู่รูปแบบดิจิตอล สามารถพกพาไปได้ทีละหลายๆ เพลง
และผู้บริโภคมักเลี่ยงที่จะฟังคลื่นวิทยุที่มีโฆษณามากเกินไป
จึงกลายเป็นข้อจำกัดของสื่อวิทยุในการเพิ่มช่วงเวลาโฆษรา
ดังนั้นทางออกของผู้ประกอบการวิทยุจึงมีการปรับผังรายการ
โดยเน้นการมีส่วนร่วมของผู้ฟังมากยิ่งขึ้น เพื่อสร้างรากญานผู้ฟังให้แข็งแกร่ง
ทั้งการร่วมสนุกเล่นเกมส์ชิงรางวัล การจัดอีเว้นต์ และงานคอนเสิร์ต เป็นต้น เช่นเดียวกับ
สื่อกลางแจ้ง (อาทิ ป้ายโฆษณาต่าง ๆ) ที่ยังคงชะลอตัว เนื่องจากผู้ประกอบธุรกิจ
หันไปใช้ช่องทางสื่อสารช่องอื่นที่มีต้นทุนถูกกว่า
และสามารถเข้าถึงกลุ่มเป้าหมายที่มีประสิทธิภาพมากกว่า จึงทำให้มูลค่าลดลงเหลือ 3.8
พันล้านบาท โดยมีการเติบโตติดลบ 3%

สำหรับสื่ออินเตอร์เน็ต หรือสื่อออนไลน์นั้น
ได้เป็นสื่อช่องโฆษณาช่องทางใหม่ที่สามารถสอดคล้องกับพฤติกรรมของผู้บริโภคที่เปลี่ยนไป
ที่ต้องทำงานหน้าจอคอมพิวเตอร์เกือบตลอดทั้งวัน การพัฒนาเทคโนโลยีในโทรศัพท์มือถือ
และคอมพิวเตอร์พกพา และสมาร์ทโฟนหลายยี่ห้อที่ต่างพัฒนารูปแบบฟังก์ชั่นการใช้งาน
และแอพพลิเคชั่นให้สามารถรองรับและตอบสนองวิถีชีวิตรูปแบบใหม่ได้ตลอดเวลา
รวมถึงความก้าวหน้าของเครือข่ายอินเตอร์เน็ตและสังคมออนไลน์
นับเป็นปัจจัยสำคัญที่ช่วยสร้างโอกาสสำหรับภาคธุรกิจสินค้าและบริการในการเชื่อมสัมพันธ์กับผู้บริโภค
ให้หันมาทำการตลาดบนโลกออนไลน์มากขึ้น เนื่องจากสามารถเข้าถึงกลุ่มเป้าได้ตรงกลุ่ม
และสร้างกลุ่มลูกค้าที่กว้างขึ้น อีกทั้งเมื่อเปรียบเทียบกับสื่ออื่น ยังมีต้นทุนที่ต่ำกว่า
จึงส่งผลให้แนวโน้มการพัฒนาธุรกิจโฆษณาสื่อนี้ขยายตัวอย่างน่าสนใจ โดยมีมูลค่า 290 ล้านบาท
เติบโตร้อยละ 11.97

สำหรับประเภทของสื่อที่มีการเติบโตที่สูงสุดอยู่ 3 ประเภท ดังนี้ อันดับหนึ่ง
เป็นสื่อผ่านทางห้างสรรพสินค้า เพื่อส่งเสิรมการขาย ณ จุดขาย โดยมีการเติบโต 36.8%
คิดเป็นมูลค่า 1.1 พันล้านบาท รองลงมาเป็นสื่อผ่านช่องทางการขนส่ง เช่น สถานีรถไฟฟ้า
ป้ายรถเมล์ โดยมีการเติบโตสูงถึง 27.8% มีมูลค่า 2.3 พันล้านบาท
และสื่อประเภทสุดท้ายเป็นสื่อที่ผ่านช่องทางของโรงภาพยนตร์ โดยมีการเติบโต 23.3% มีมูลค่า 6
พันล้านบาท

จะเห็นได้ว่า ในปี 2553 สื่อโฆษณาประชาสัมพันธ์ เช่น ป้ายโฆษณาต่าง ๆ และวิทยุ
มีการเติบโตที่ลดลง แต่สื่อประชาสัมพันธ์โดยผ่านทางห้างสรรพสินค้า เช่น บิ๊กซี โลตัส คาร์ฟู วัตสัน
และห้างสรรพสินค้าอื่น ๆ สื่อผ่านช่องทางการขนส่ง และสื่อที่ผ่านช่องทางของโรงภาพยนตร์
กลับได้รับความสนใจมากขึ้น
เนื่องจากสื่อเหล่านี้สามารถเข้าถึงกลุ่มเป้าหมายหลากหลายตามที่ทางเจ้าของผลิตภัณฑ์ได้วางไว้
และช่วยกระตุ้นการซื้อสินค้าได้เพิ่มมากขึ้น
โดยจะเห็นว่าแนวโน้มการโฆษณาประชาสัมพันธ์จะพยายามเข้าถึงวิถึชีวิตผู้บริโภคได้มากที่สุด
ซึ่งในปัจจุบันผู้บริโภคนิยมซื้อสินค้าและบริการจากซูปเปอร์มาเก็ต ไฮเปอร์มาเก็ต
และห้างสรรพสินค้าที่ใกล้บ้าน นอกจากนั้นในปัจจุบันไฮเปอร์มาเก็ต เช่น บิ๊กซี โลตัส
ยังนิยมเปิดโรงภาพยนตร์ควบคู่กันไปด้วย

4.2.2 สภาพการแข่งขันในอนาคต

เราสามารถแบ่งบริษัทธุรกิจนายหน้าตัวแทนและรับจ้างทำโฆษณา ออกเป็นกลุ่มย่อยๆ ดังนี้

-   ประเทศทางทวีปยุโรป (Western)

-   ประเทศญี่ปุ่น (Japanese)

-   ประเทศไทย (Local)

โดยธุรกิจโฆษณาในประเทศไทยประกอบไปด้วยเอเจนซี่จำนวนทั้งสิ้นประมาณ 50 บริษัท
แยกเป็นเอเจนซี่ที่มีเครือข่ายจากยุโรปหรืออเมริกา อาทิ JWT, LOWE, Leo Burnett, O&M
และเอเจนซี่ที่มีเครือข่ายจากญี่ปุ่น อาทิ Dentsu, Hakuhodo, Dai-Ichi เป็นต้น
และเอเจนซี่ที่ก่อตั้งจากทีมงานคนไทยที่มีประสบการณ์ในวงการโฆษณา

ภาวะการแข่งขันในปีที่ผ่านมา เป็นการแข่งขันตามความต้องการของลูกค้าที่เปลี่ยนไป
กล่าวคือสร้างแบรนด์ พร้อมๆ กับการสื่อสารที่ให้ผลทางยอดขายเร็วขึ้น ปัจจัยหลักที่เป็นสาเหตุคือ
ผลกระทบที่ต่อเนื่องต่อวิกฤติเศรษฐกิจและลักษณะของผู้บริโภคที่เปลี่ยนไป
ผู้บริโภคมีความรอบคอบในการ ตัดสินใจซื้อมากขึ้น
ต้องการสินค้าที่มีทั้งภาพลักษณ์ดีและราคาเหมาะสม

นอกจากผู้บริโภคที่มีพฤติกรรมการตัดสินใจซื้อที่รอบคอบขึ้นแล้ว ผู้บริโภคต้องการ “สัมผัสที่แท้จริง”
จากสินค้าต่างๆ ก่อนการตัดสินใจซื้อ
ในแง่ของการสื่อสารจึงต้องปรับเปลี่ยนทิศทางจากเดิมที่เน้นการโฆษณาเพื่อภาพลักษณ์
จึงต้องหันมามองการสื่อสารผ่านช่องทางอื่นๆ เพื่อเปิดโอกาสให้ผู้บริโภคได้รับ “ประสบการณ์ตรง”
จากสินค้าและแบรนด์

4.2.3 สถานภาพและศักยภาพในการแข่งขันของบริษัท

หากเปรียบเทียบการบริการของบริษัทกับคู่แข่งที่มีขนาดใกล้เคียงกันในประเทศ
บริษัทถือได้ว่ามีศักยภาพในการแข่งขันที่ดีกว่าเนื่องจาก

1)  ประสบการณ์ (Experience)

ด้วยประสบการณ์ทำงานกว่า 47 ปี กับสินค้าหลากหลายประเภท และหลากหลายแบรนด์
ทำให้บริษัทมีข้อได้เปรียบเหนือกว่าหลายๆ บริษัท

2)  เครือข่าย (Network)

บริษัทมีเครือข่ายที่ครอบคลุมการให้บริการ 5 ประเทศในภูมิภาคเอเชีย
ทำให้การให้บริการสามารถแลกเปลี่ยนข้อมูล ประสบการณ์
และความรู้จากทีมงานในแต่ละประเทศได้

3)  บริการครบวงจร (Full Service)

เนื่องจากบริษัทมีการให้บริการที่หลากหลาย อีกทั้งยังมีบริษัทย่อย
ทำให้บริษัทสามารถให้บริการลูกค้าได้ทุกประเภท ไม่ว่าจะเป็นการทำวิจัย โฆษณา
การประชาสัมพันธ์ การจัดกิจกรรมต่างๆ การวางแผนและซื้อสื่อ เป็นต้น

4)  ระบบการพัฒนาแนวความคิดที่เป็นเอกลักษณ์ (Thinking Tools)

เนื่องจากบริษัทมีบุคลากรที่เป็นชาวญี่ปุ่นและชาวไทย
จึงได้มีความร่วมมือในการพัฒนาระบบความคิดและการสร้างสรรค์แนวทางการทำงาน
ซึ่งเกิดจากพื้นฐานการทำงานที่หลากหลาย ประสบการณ์ที่สั่งสมมาเป็นเวลานาน
และความชำนาญเฉพาะเพื่อให้เกิดการสร้างสรรค์แผนงานโฆษณาประชาสัมพันธ์ที่เหมาะสมและมีประสิทธิภาพที่สุด

4.2.4 นโยบายการแข่งขันและกลยุทธ์การตลาด

1.  นโยบายการแข่งขัน

ในเชิงนโยบาย บริษัทให้ความสำคัญกับการดูแลลูกค้าปัจจุบันให้เกิดความพอใจสูงสุด
และค้นหาลูกค้าใหม่ที่มีสินค้าหลากหลายเพื่อเพิ่มโอกาสการทำงานที่หลากหลายให้แก่ทีมงาน
และเพื่อเพิ่มยอดบิลลิ่ง และผลกำไร

2.  กลยุทธ์การตลาด : From Brief Taking to Planning-Branding Partner

กลยุทธ์การทำการตลาดของบริษัทได้พัฒนารูปแบบการทำงานอย่างต่อเนื่อง
จากการทำงานแบบรับข้อมูลจากลูกค้ามาวางแผน (Brief Taking)
เป็นการทำงานร่วมกับลูกค้าในฐานะคู่คิดวางแผนและสร้างแบรนด์ (Planning-Branding
Partner)

ข้อแตกต่างที่สำคัญระหว่างกลยุทธ์การทำงานแบบเดิม และกลยุทธ์การทำงานแบบใหม่คือ
การทำงานแบบเดิม จะเป็นการทำงานตามข้อมูลที่ลูกค้าให้มา ในขณะที่การทำงานแบบใหม่
จะเป็นการทำงานในฐานะที่เป็น “คู่คิด” ของลูกค้ามากขึ้น

3.  ช่องทางการให้บริการ (Place)

ช่องทางการให้บริการของบริษัทและบริษัทย่อย สามารถจำแนกได้ 3 แนวทาง คือ

(1) การแข่งขันในการเสนอผลงานเพื่อให้ลูกค้าคัดเลือก
โดยผู้บริหารและฝ่ายบริหารงานลูกค้าจะติดตามข้อมูลข่าวสารทางธุรกิจ
ว่าลูกค้ารายใดจะออกผลิตภัณฑ์ใหม่
หรือช่วงเวลาใดเป็นช่วงเวลาที่เหมาะสมที่ลูกค้าจะโฆษณาประชาสัมพันธ์
รวมถึงการได้รับเชิญเข้าร่วมเสนอผลงานเพื่อพิจารณาคัดเลือก
หลังจากติดต่อลูกค้าเพื่อรับทราบแนวคิด และวัตถุประสงค์ บริษัทจะนำเสนอแผนโฆษณา
รูปแบบและงบประมาณ ซึ่งหากเป็นไปตามวัตถุประสงค์และเป็นที่พอใจ
บริษัทก็จะได้รับการพิจารณาคัดเลือกให้เป็นผู้ผลิต และวางแผนโฆษณา

(2) จากผลงานที่ปรากฏและการแนะนำของลูกค้าที่เคยใช้บริการของบริษัท
เนื่องด้วยประสบการณ์ของบริษัทในธุรกิจโฆษณาอันยาวนานกว่า 47 ปี
จึงมีผลงานที่เป็นที่รู้จักและได้รับการยอมรับจากลูกค้า
เมื่อลูกค้ารายใดจะโฆษณาก็จะพิจารณาคัดเลือกจากผลงานของบริษัทโฆษณาที่พอใจ
หรือจากการแนะนำจากบริษัทในกลุ่มของลูกค้า
การตรวจข้อมูลจากสมาคมโฆษณาธุรกิจแห่งประเทศไทย
และการแนะนำจากลูกค้าที่เคยใช้บริการของบริษัท
จากนั้นลูกค้าจะติดต่อให้บริษัทนำเสนอแผนงานโฆษณาเพื่อพิจารณาคัดเลือก

(3) จากการแนะนำของผู้บริหารและบริษัทในกลุ่ม
ซึ่งมีสัมพันธ์อันดีกับนักธุรกิจทั้งในประเทศและต่างประเทศ

4.  การส่งเสริมการตลาด (Promotion)

เนื่องจากบริษัทเป็นธุรกิจโฆษณาประชาสัมพันธ์ที่มีลูกค้าเป้าหมายชัดเจน
และมีการพัฒนาความสัมพันธ์กับลูกค้าเพื่อสร้างความมั่นใจอย่างต่อเนื่อง
การส่งเสริมการตลาดของบริษัทจึงมุ่งเน้นในการสะท้อนคุณค่าของบริษัทเพื่อสร้างความเชื่อมั่นกับลูกค้าและพัฒนาความสัมพันธ์อย่างยั่งยืน

1.  สร้างมูลค่าเพิ่มในการบริการ ได้แก่ การทำวิจัย การวิเคราะห์ข้อมูลการตลาด
    การเป็นที่ปรึกษาทางธุรกิจ การรับรองดูแลลูกค้าอย่างใกล้ชิด การนำเสนอมุมมองใหม่ๆ
    ทางด้านการตลาดและงานสร้างสรรค์

2.  ประชาสัมพันธ์ผลงานของบริษัท ผ่านสื่อหนังสือพิมพ์ นิตยสาร และบทสัมภาษณ์

3.  ประชาสัมพันธ์ร่วมกับความสำเร็จของลูกค้า ออกข่าวร่วมกับลูกค้าในงานเปิดตัวสินค้า
    หรืองานแถลงข่าวผลิตภัณฑ์ของลูกค้า

    4.2.5 ลักษณะลูกค้าและกลุ่มลูกค้าเป้าหมาย

บริษัทได้ให้ความสำคัญต่อลูกค้าทุกกลุ่ม ทั้งลูกค้าเก่าและลูกค้าใหม่ ลูกค้าภาคเอกชนและภาครัฐบาล
ลูกค้าที่เป็นบริษัทไทยและบริษัทต่างประเทศ โดยจัดแบ่งทีมงานเป็นกลุ่ม ๆ เพื่อดูแลลูกค้า
และหากลูกค้าเป็นบริษัทข้ามชาติ บริษัทจะจัดให้มีบุคลากรที่เป็นชาวต่างชาติร่วมในทีมงาน
เนื่องจากจะเข้าใจความต้องการของลูกค้าอย่างแท้จริง

สำหรับกลุ่มลูกค้าเป้าหมาย จากการที่บริษัทโฆษณาโดยทั่วไปมีข้อจำกัด
เนื่องจากลูกค้าประเภทเดียวกันหรือเป็นคู่แข่งกันจะไม่ใช้บริการจากบริษัทโฆษณารายเดียวกัน
ดังนั้นบริษัทจะคัดเลือกกลุ่มลูกค้าเป้าหมายในกลุ่มลูกค้าที่บริษัทยังไม่มีการให้บริการ
แต่อย่างไรก็ตามอาจมีกรณีที่ลูกค้าของบริษัทที่อยู่ในกลุ่มเดียวกันทั้ง 2 ราย
ยินยอมให้บริษัททำโฆษณาให้เนื่องจากสินค้าทั้ง 2 ชนิดนั้นมีกลุ่มเป้าหมายที่แตกต่างกันอย่างชัดเจน

บริษัทมีลูกค้าทั้งหมดประมาณกว่า 30 ราย แต่เป็นลูกค้าที่มีการใช้บริการต่อเนื่องสม่ำเสมอประมาณ
15 ราย ลูกค้าสำคัญๆ ของบริษัทอาทิ ฮอนด้า กรุ๊ป ยำยำ อิออน
ต่างก็ใช้บริการจากบริษัทในลักษณะครบวงจรและต่อเนื่องมาเป็นระยะเวลานาน

ทั้งนี้ จากการที่บริการของบริษัทเป็นการให้บริการที่มีคุณภาพกับลูกค้าต่อเนื่องเป็นระยะเวลานาน
ทำให้บริษัทและลูกค้ามีความใกล้ชิด ความสำเร็จของลูกค้าเป็นส่วนหนึ่งของความเติบโตของบริษัท
เมื่อใดที่ลูกค้ามีแผนขยายธุรกิจ บริษัทจะร่วมในการวิจัยตลาดเพื่อประเมินโอกาสของธุรกิจ
วางแผนการขาย และสร้างสรรค์งานโฆษณาเพื่อให้เข้าถึงกลุ่มเป้าหมาย
สร้างการจดจำและเลือกซื้อสินค้าหรือบริการนั้น ๆ เมื่อลูกค้าประสบความสำเร็จและได้รับบริการที่ดี
ลูกค้าก็เลือกใช้บริการของบริษัทต่อไป
โดยเฉลี่ยการให้บริการของบริษัทจะครอบคลุมระยะเวลาอย่างน้อย 1 ปี แต่ที่ผ่านมา
ลูกค้ารายใหญ่ได้ใช้บริการของบริษัทต่อเนื่องมากกว่า 20 ปี

4.2.6 สัดส่วนการให้บริการในประเทศต่อต่างประเทศ

การให้บริการของบริษัทจะเป็นการให้บริการแก่ลูกค้าในประเทศเป็นหลัก
โดยมีสัดส่วนการให้บริการแก่ลูกค้าในประเทศต่อลูกค้าต่างประเทศ ในปี 2553 ประมาณ 97 : 3
แต่อย่างไรก็ตาม ในกรณีที่ลูกค้ารายใหญ่ของบริษัทมีการขยายตลาดไปต่างประเทศ
และบริษัทพิจารณาแล้วว่าประเทศที่ลูกค้าไปเปิดสาขามีศักยภาพในการเติบโต
บริษัทก็จะติดตามไปให้บริการ โดยไปตั้งสาขาในประเทศนั้นๆ เช่น
กรณีการจัดตั้งบริษัทโฆษณาเพื่อให้บริการโฆษณาครบวงจรได้แก่ (1) บริษัท ชูโอ เซ็นโก เวียดนาม
ดีไซน์ เซอร์วิส วัน เมมเบอร์ จำกัด ในประเทศเวียดนาม (2) บริษัท เจเอ็ม ชูโอ เซ็นโก
เอสดีเอ็น บีเอชดี ในประเทศมาเลเซีย (3) บริษัท ชูโอ เซ็นโก (กัมพูชา) โฮลดิ้ง จำกัด
ในประเทศกัมพูชา และ (4) บริษัท พีที ชูโอ เซ็นโก คอนซัลแทนท์ จำกัด ในประเทศอินโดนีเซีย

1.  การจัดหาผลิตภัณฑ์หรือบริการ

ธุรกิจของบริษัท คือ การให้บริการโฆษณาครบวงจร ซึ่งเริ่มจากการวิจัยและวางแผนการตลาด
การสร้างสรรค์งานโฆษณา การเลือกสื่อ การลงโฆษณา การจัดกิจกรรม และการติดตามประเมินผล
ดังนั้นในการดำเนินงานนอกจากบุคลากรที่มีคุณภาพแล้ว
การจัดหาให้ได้มาซึ่งผลิตภัณฑ์หรือบริการเป็นส่วนที่สำคัญและจำเป็นอย่างยิ่ง
โดยการจัดหาผลิตภัณฑ์หรือบริการสามารถแบ่งได้เป็น 4 ส่วน ได้แก่

1.  สื่อโฆษณา

ความสำเร็จของการโฆษณาส่วนหนึ่งเกิดจากการเลือกสื่อที่สามารถเข้าถึงกลุ่มลูกค้าเป้าหมายได้อย่างมีประสิทธิภาพในต้นทุนที่คุ้มค่า
สามารถสร้างการจดจำ แสดงให้เห็นถึงความแตกต่างของสินค้าและกระตุ้นความต้องการซื้อ
สื่อแต่ละชนิดต่างมีข้อดี/ข้อด้อยที่แตกต่างกัน
โดยสื่อชนิดหนึ่งอาจเหมาะสมกับวัตถุประสงค์ในการโฆษณาหรือกับสินค้าบางประเภท
แต่อาจไม่เหมาะสมกับสินค้าอีกประเภท

ปัจจุบันมีบริษัทผู้เชี่ยวชาญด้านสื่อเกิดขึ้นมากมาย ซึ่งแต่ละบริษัทจะมีความเชี่ยวชาญแตกต่างกัน
บางบริษัทจะเชี่ยวชาญเฉพาะสื่อบางประเภท เช่น สื่อโทรทัศน์ หรือสื่อสิ่งพิมพ์ แต่จะมีประมาณ 10
บริษัท ที่มีความเชี่ยวชาญในสื่อทุกประเภท สำหรับในส่วนนี้ บริษัทจะประสานงานกับบริษัท คาราท
(ประเทศไทย) จำกัด และกรุ๊ปเอ็ม ซึ่งเป็นบริษัทผู้เชี่ยวชาญด้านสื่อทุกประเภท

2.  บริษัทผู้ผลิตงานโฆษณา

ในการสร้างสรรค์งานโฆษณา
หลังจากที่สามารถสรุปรูปแบบของงานโฆษณาและสื่อที่เลือกใช้ได้แล้วก็จะเข้าสู่ขั้นตอนของการผลิตชิ้นงานโฆษณา
งานโฆษณาแต่ละประเภทจะใช้บริษัทผู้ผลิตงานโฆษณาที่แตกต่างกัน
ในส่วนของบริษัทหากจะมีการผลิตชิ้นงานโฆษณา บริษัทจะประสานงานกับผู้เชี่ยวชาญเฉพาะด้าน
เนื่องจากหากลงทุนเอง จะใช้งบประมาณด้านอุปกรณ์ค่อนข้างสูง
และต้องใช้บุคลากรที่มีความเชี่ยวชาญซึ่งไม่คุ้มค่า
บริษัทผู้ผลิตภาพยนตร์โฆษณาที่บริษัทให้ความไว้วางใจว่าจ้างประจำมีประมาณ 5 แห่ง

การผลิตภาพยนตร์โฆษณา : หลังจากสรุปเค้าโครงของภาพยนตร์โฆษณาแล้ว
บริษัทจะต้องเตรียมงานก่อนการถ่ายทำ การตัดต่อ และการบันทึกเสียง
เพื่อให้ภาพยนตร์โฆษณานั้นสมบูรณ์แบบ ปัจจุบันมีผู้เชี่ยวชาญเฉพาะด้านให้เลือกหลายบริษัท
ในการทำชิ้นงานโฆษณา บริษัทจะประสานงานกับผู้เชี่ยวชาญหลายบริษัทเพื่อร่วมในการทำงาน
โดยการพิจารณาคัดเลือกบริษัทเหล่านี้
บริษัทจะพิจารณาจากรูปแบบของภาพยนตร์โฆษณาว่าต้องใช้เทคนิคมากน้อยเพียงใด
ความยากง่ายของ ภาพยนตร์โฆษณา งบประมาณ คุณภาพของงาน การรักษาเวลา เป็นต้น

การผลิตโฆษณาทางสิ่งพิมพ์ : การโฆษณาทางสิ่งพิมพ์มีหลายประเภท เช่น
การโฆษณาทางหนังสือพิมพ์ นิตยสาร วารสาร แผ่นพับ ตลอดจนป้ายโฆษณาต่างๆ
หลังจากที่สรุปรูปแบบ ภาพ และข้อความที่จะใช้ในการโฆษณาแล้ว
บริษัทจะติดต่อกับผู้เชี่ยวชาญด้านสิ่งพิมพ์ ซึ่งมีอุปกรณ์คอมพิวเตอร์กราฟฟิก การแยกสี การพิมพ์
และบุคลากรที่มีความเชี่ยวชาญ ปัจจุบันมีหลายบริษัทให้เลือก
และจากการที่บริษัทอยู่ในธุรกิจโฆษณามานานกว่า 47 ปี
ทำให้มีความสัมพันธ์อันดีกับบริษัทผู้เชี่ยวชาญเฉพาะด้านเหล่านี้
ซึ่งบริษัทสามารถเลือกได้ว่าบริษัทใดจะเหมาะสมกับชิ้นงานโฆษณานั้นๆ

3.  บริษัทจัดกิจกรรมทางการตลาด

จากรูปแบบการแข่งขันและความต้องการของการโฆษณาประชาสัมพันธ์ที่เปลี่ยนไป
โดยมีการจัดกิจกรรมในการเข้าถึงกลุ่มเป้าหมายมากขึ้น
บริษัทได้มีหน่วยงานที่ให้คำปรึกษาในด้านการจัดกิจกรรมให้กับลูกค้า
ซึ่งแผนการจัดกิจกรรมจะสอดคล้องกับภาพรวมของแผนงานโฆษณาประชาสัมพันธ์ที่บริษัทนำเสนอ
ดังนั้น
บริษัทจึงได้พัฒนาความสำคัญกับคู่ค้าด้านการจัดกิจกรรมทางการตลาดที่จะสามารถนำแนวความคิดของบริษัทไปปฏิบัติได้จริง
โดยเป็นผสมผสานความชำนาญที่แตกต่างกันเพื่อให้เกิดประโยชน์กับลูกค้าสูงสุด

4.  บริษัทที่ปรึกษาด้านออกแบบและพัฒนาร้านค้า

ปัจจุบันการพัฒนาร้านค้า ถือเป็นจุดสำคัญในการสื่อสาร และสร้างประสบการณ์
เพื่อสอดรับกับงานโฆษณาประชาสัมพันธ์ในรูปแบบต่างๆ
บริษัทจึงมีหน่วยงานที่ให้คำปรึกษาในด้านการบริหารโครงการพัฒนาร้านค้า
เพื่อให้บรรลุผลทั้งทางด้าน เทคนิค งบประมาณ และเวลา
และควบคุมมาตรฐานได้อย่างมีประสิทธิภาพ

1.  การจัดการสิ่งแวดล้อมภายในบริษัท

บริษัท ชูโอ เซ็นโก (ประเทศไทย) จำกัด (มหาชน) เป็นบริษัทมหาชน อยู่ในตลาดหลักทรัพย์
จึงจำเป็นต้องนำระบบ ISO เข้ามาใช้ในการจัดการสิ่งแวดล้อมภายในบริษัทซึ่งบริษัทเลือกใช้ ISO
14001 ซึ่งเป็นมาตรฐานระบบการจัดการสิ่งแวดล้อม (Environmental Management System:
EMS)
ที่กำหนดขึ้นโดยองค์กรมาตรฐานสากลเพื่อใช้เป็นมาตรฐานเดียวกันทั่วโลกในการจัดการผลกระทบต่อสิ่งแวดล้อมอย่างเป็นระบบ
โดยมุ่งเน้นให้องค์กรมีการควบคุมกิจกรรมผลิตภัณฑ์
และบริการให้มีผลกระทบต่อสิ่งแวดล้อมน้อยที่สุดและมีการปรับปรุงอย่างต่อเนื่อง

2.  งานที่ยังไม่ได้ส่งมอบ

- ไม่มี -

[1] Nielsen Media Research

ศูนย์วิจัยกสิกรไทย